text: Selvbetjening på genbrugsplads
  21 april 2015 kl. 06.32
  I Ølgod åbner de tirsdag Sydjyllands første selvbetjente genbrugsstation. Håndværkerne havde et ønske om, at kunne komme af med affald om morgenen.
  Fremover vil genbrugspladsen i Ølgod være åben fra kl. 7-22. Det kan lade sig gøre fordi der nu bliver indført selvbetjening på pladsen. 
  Her kan håndværkere og borgere ringe til porten og med en kode få den til at åbne.
  - Vi har besøgt en plads i Kalundborg, og der har de haft gode erfaringer med selvbetjening, fortæller fagkoordinator Jens Stræde Bondesen fra DIN Forsyning i Varde Kommune.
  Der er blevet investeret i videoovervågning og teknik til, at styre porten. På den måde har forsyningen også helt styr på hvem der er kommer ind på pladsen. Hvis nogen ikke overholder reglerne, vil forsyningsselskabet tage kontakt til dem.
  For at komme ind på genbrugspladsen når der ikke er personale, skal man være tilmeldt via forsyningsselskabets hjemmeside.
  I Ølgod ville de gerne være den første genbrugsplads i Jylland der havde indført selvbetjening. Men de blev slået af Asaa i Hjørring Kommune, der åbnede 1. april 2015.
  Hør Jens Bondesen fortælle om den nye ordning på genbrugspladsen i Ølgod. (Var. 1:05.)
  Her kan borgere tilmelde sig selvbetjeningen
  